Η απουσία του Αντώνη Σαμαρά από την κεντρική πολιτική σκηνή και τις εξελίξεις των τελευταίων εβδομάδων έχει σχολιαστεί και ερμηνευτεί ποικιλοτρόπως, ωστόσο το «Κουλούρι» σας αποκαλύπτει τους πραγματικούς λόγους που ο πρώην πρωθυπουργός απέχει από το προσκήνιο.

Όπως μας ενημέρωσαν στενοί συνεργάτες του αρχηγού της Νέας Δημοκρατίας, ο Καλαματιανός πολιτικός έχει μετακομίσει από τις αρχές Φλεβάρη στον Έβρο, όπου και διαμένει πλέον μόνιμα με μοναδικό του σκοπό την προστασία και φύλαξη του αγαπημένου του φράκτη. Συγκεκριμένα, μετά τα ακραία καιρικά φαινόμενα και τις πλημμύρες στην περιοχή τις πρώτες ημέρες του μήνα, οι οποίες οδήγησαν στην καταστροφή μέρους του φράκτη, ο κ. Σαμαράς αποφάσισε πως δεν μπορεί να αφήσει το δημιούργημά του απροστάτευτο. Έτσι, αφού προμηθεύτηκε αρκετά χιλιόμετρα κιγκλιδώματος, εργαλεία, μια ατομική σκηνή, ένα τουφέκι και όλα τα απαραίτητα είδη για κατασκήνωση, ο πρώην πρωθυπουργός αποχαιρέτησε την οικογένειά του και ταξίδεψε για τον Έβρο, αφιερώνοντας τις ώρες του στην αναδόμηση και προστασία του φράκτη.

«Για την ώρα η παραφιλολογία σχετικά με την κούρσα της διαδοχής στο κόμμα και οι διαπραγματεύσεις της χώρας με τους εταίρους δεν δείχνουν να τον αφορούν. Μοναδικό μέλημα του προέδρου είναι ο φράκτης. Κοιμάται ελάχιστες ώρες και τις υπόλοιπες στέκεται άγρυπνος φρουρός με μοναδική του συντροφιά το τουφέκι του. Τον ελάχιστο χρόνο που δεν αφιερώνει στον φράκτη, ο κ. Σαμαράς τον περνάει ψαρεύοντας στον ποταμό και διαβάζοντας τις περιπέτειες του Διγενή Ακρίτα», διηγείται μιλώντας στο «Κουλούρι» ένας από τους ελάχιστους συμβούλους του πολιτικού που διατηρεί ακόμη επαφή μαζί του.

Το «Κουλούρι» επικοινώνησε με τον ίδιο τον κύριο Σαμαρά, ο οποίος αφού μας παρακάλεσε να είμαστε σύντομοι λόγω της δυσκολίας του να φορτίζει το κινητό του τηλέφωνο σημείωσε: «Ο ΣΥΡΙΖΑ κάνει ό,τι μπορεί για να διαλύσει όσα δημιούργησα τα τελευταία χρόνια. Δεν θα επιτρέψω την καταστροφή και του μεγαλύτερου καμαριού μου, του αγαπημένου μου φράκτη» ενώ ερωτώμενος πότε σκοπεύει να επιστρέψει στην πρωτεύουσα αποκάλυψε: «Μόνο όταν φτάσει μέχρι εδώ και το Wi-Fi, αν και δεν ξέρω αν έχω τη δύναμη να αποχωριστώ το φράκτη. Ίσως κόψω ένα μικρό κομμάτι για να το τοποθετήσω στον κήπο του σπιτιού μου στην Κηφισιά, όταν έρθει η δύσκολη ώρα του νόστου».

Τελικά, ο κ. Σαμαράς ολοκλήρωσε την επικοινωνία του με το «Κουλούρι» αφού πρώτα ακούστηκε να ψιθυρίζει με πάθος προς τον φράκτη «τώρα είναι η καλύτερη ώρα για σεξ».